Nous, Guillame de Meirey, cheualier, leutenant de noble home monss, Guillame le Bastard de Poitiers, bailli du contey de Bourgoigne, façons sauoir à touz, que à nous assises qui furent tenues Arbois par nous, commençant le lundy après feste saint Nycholas d’iuers, corrant mil trois cent sexante et onze, estoit journée assignée à Vienet Marchie de Menay, encontre Guillame de Verruelx, jaidix préuost de Menay, sur ce que li dit Guillame li demandoit sexante solz, en nom et à cause d’amende, pour ce qu’il auoit getez son gaige contre Justo Jergon de Menay, qui l’appeloit et aprochoit de paroles et de caux criminez, et ycelluy gaiges li dit Vienet avoit leuez de sa voluntez, senz licence ou auctoritey de justice, laquel chouse il ne pohoit ou deuoit faire; ly dit Vienet respondant que en ce ne en telx caux n’auoit point d’amende, pour ce que li dit gaige n’auoit point esté couuert, et auxi pour ce que ce n’estoit fait en la présence de justice; duquel fait se meirent en droit les dictes parties. Et nous, sur ce [F° lxiii, r°] déliberacion ehue, per le conseil et auis de proudomes et saiges, premier nous informez deligamment de la costume du lieu, auons pronunciez et prononçons par nostre sentence que ou caux et fait dessus dit, ne en telx semblables, n’at ne doit auoir que trois solz d’amende, soit qu’i soit fait en la présence ou en l’absence de justice; et trois solz pour le dit fait auons adiugiez et adiugons au dit Guillame de Verruelx sur le dit Vienet Marchies, et pour tant l’avons assoubz et quictez du dit fait. En tesmoingnaige de véritez nous auons mis nostre seel pendant en ces présentes lettres, faictes et données ès dictes assises, l’an dessus dit.